**EBSQ i Akutkirurgi – En Europæisk Certificering for Speciallæger**

European Board of Surgery Qualification (EBSQ) i Akutkirurgi (Emergency Surgery) er en efteruddannelseskvalifikation under UEMS – Den Europæiske Union af Medicinske Specialister. UEMS blev grundlagt i 1958 og er den ældste medicinske organisation i Europa.
Den repræsenterer over 1,6 millioner speciallæger via 43 specialsektioner og samarbejder tæt med EU-Kommissionen, Europa-Parlamentet og uafhængige europæiske medicinske organisationer.
UEMS har til formål at fastsætte standarder for klinisk praksis og forbedre patientbehandlingen.

I 2014 tog UEMS’ kirurgiske sektion initiativ til et samarbejde med European Society for Trauma and Emergency Surgery (ESTES) om at etablere en europæisk eksamen i akutkirurgi. Dette projekt stemte godt overens med ESTES’ mål om at højne kvaliteten af akutkirurgisk behandling gennem bedre uddannelse og træning.
En international arbejdsgruppe med eksperter fra hele Europa blev nedsat, og i 2015 blev et fælles pensum godkendt af UEMS i Berlin. Samme år blev en eksamenskomité oprettet, og UEMS’ sektion for akutkirurgi blev etableret.

Den første eksamen blev afholdt i Wien i 2016 i forbindelse med den europæiske kongres for traume- og akutkirurgi. Siden da er eksamen blevet afholdt i bl.a. Bukarest, Valencia, Prag, Antalya, Oslo og Madrid og antallet af kandidater vokser støt.

**Målgruppe og Formål**

EBSQ i akutkirurgi henvender sig til kirurger, der har afsluttet deres speciallægeuddannelse og arbejder klinisk med akutkirurgi. Eksamen giver mulighed for at dokumentere engagement i specialet og måle sin viden og erfaring op mod en international standard. Kandidater skal kunne dokumentere relevant operativ erfaring, som er beskrevet i pensum.

I Danmark er pensum og eksamen integreret i et toårigt postgraduat fellowship i akutkirurgi – en subspecialisering, der blev lanceret i 2017.

 **Eksamenens Struktur**

EBSQ består af to dele:

Godkendelsesvurdering (Eligibility Assessment)

Her vurderes kandidatens operative erfaring via en logbog, videnskabelige publikationer og deltagelse i relevante møder. Kandidaten skal også have gennemført ATLS- og DSTC-kurser (eller tilsvarende) og have støtte fra to uafhængige eksperter.

Den Formelle Eksamen

Eksamen består af:

En 3-timers multiple choice-test med 100 spørgsmål.

En OSCE (Objective Structured Clinical Examination) med 6 stationer, der tester klinisk viden i dybden.

Ved bestået eksamen tildeles titlen Fellow of the European Board of Surgery in Emergency Surgery (FEBS EmSurg), som bekræfter, at kandidaten har demonstreret kompetencer, der ofte overstiger de nationale krav til speciallægeuddannelse.

**Praktisk Information**

Ansøgningsgebyret er €700, hvoraf €350 betales ved ansøgning til godkendelsesvurderingen. Ved godkendelse betales de resterende €350 for at deltage i eksamen.

Næste eksamen afholdes 8-9 november online. Deadline for ansøgning er 10 september 2025.

Yderligere information om pensum, krav, logbog og ansøgningsproces findes på UEMS’ hjemmeside (<https://uemssurg.org/surgicalspecialties/emergency-surgery/ebsq-examinations/>) under sektionen for akutkirurgi. Her findes også en anbefalet litteraturliste og information om acceptable alternativer til ATLS og DSTC.

På vegne af DKS bestyrelse,

Peter Svenningsen, F.E.B.S EmSurg

Bestyrelsesmedlem Dansk Kirurgisk Selskab (DKS)

Vice-chairman UEMS Division of Emergency Surgery,

Dansk Kirurgisk selskabs repræsentant I UEMS section of Surgery.

Mail: peter.olsen.svenningsen.01@regionh.dk